Diari Oficial de la Generalitat Valenciana


Sumari del DOGV 307, del 21-11-1985 (1985/805317)

DECRET 171/1985, de 28 d'octubre, del Consell de la Generalitat Valenciana, pel qual és establert un programa d'ajudes per a la renovació del parc mòbil afecte als serveis regulars de transport públic de viatgers per carretera de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1985/10/28/171/dof/vci/html**

### Dades del document

Número de DOGV
:   307

Data del DOGV
:   21-11-1985

Secció del DOGV
:   DISPOSICIONS GENERALS

Número del document
:   1985/805317


Data del document
:   28-10-1985

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Anàlisi jurídica

Decret 171/1985, de 28 d'octubre, del Consell de la Generalitat Valenciana, pel qual és establert un programa d'ajudes per a la renovació del parc mòbil afecte als serveis regulats de transport públic de viatges per carretera de la Comunitat Valenciana.  
Els serveis de transport públic de viatgers que s'exploten en virtut de concessions administratives travesen una situació de crisi econòmica, conseqüència fonamental de la caiguda de la demanda i una política tarifària condicionada pel seu caràcter de servei públic de marcat interés social.   
Aquesta situació ha donat lloc a una descapitalització de les empreses concessionàries, la manifestació més evident de la qual es l'excessiu envelliment dels vehicles, cosa que incideix negativament en la qualitat i seguretat dels serveis que presten i deteriora la imatge dels transports col·lectius de viatgers.   
Per tot açò, conscients que els serveis regulars de transport públic de viatgers compleixen un paper social d'importància innegable, i palesada la impossibilitat d'abordar solucions a aquesta problemàtica per mitjà de modificacions concessionals, atés que l'oferta d'aquests serveis es troba reduïdes en molts casos a les mínimes expedicions, i elevar les seues tarifes a costos reals d'explotació suposaria un augment excessiu d'aquestes i un retraïment major de la demanda, hom planteja la necessitat d'establir un programa d'ajudes per a la renovació del seu parc de vehicles, per tal d'aconseguir una prestació dels seus serveis amb la major qualitat i seguretat, i suplir així la manca de recursos que pateixen les empreses concesionàries i la seua dificultat per a renovar-ne el parc mòbil.   
En atenció d'aquests motius, i segons l'Estatut d'Autonomia de la Comunitat Valenciana i articles 22.e) i 35.c) de la LLei 5/1883, de 30 de desembre, de Govern Valencià, a proposta del Conseller d'Obres Públiques, Urbanisme i Transports i amb la deliberació prèvia del Consell de la Generalitat Valenciana, en sessió de 28 d'octubre de 1985,   
DECRETE:  
Article primer  
S'estableix un programa de subvencions per a la renovació del material mòbil adscrits a les concessions de serveis regulars de transports públics de viatgers per carretera, els itineraris dels quals discorreran íntegrament dins- de l'àmbit territorial de la Comunitat Valenciana i els serveis dels quals tinguen una continuïtat ininterrompuda en d'expedicions superior a vuit mesos.   
Article segon  
Les subvencions es concediran per la substitució de vehicles adscrits a les concessions, mitjançant l'adquisició de vehicles nous o usats d'edat inferior als substituïts, quan se'n garantesca el bon estat i ho exigesquen les especials condicions en l'explotació del servei.   
Article tercer  
Les quanties màximes a subvencionar per vehicle són les següents:   
a) Per a vehicles nous fins un 35% del valor d'adquisició del vehicle i amb un màxim de 3.500.000 pessetes.   
b) Per als vehicles usats amb antiguitat no superior a set anys i en bon estat de funcionament, fins un 35% del preu d'adquisició del vehicle i amb un màxim de 2.000.000 de pesetes.   
Article quart  
En l'atorgament d'aquestes subvencions tindran prioritat:   
1. Les concessions els vehicles de les quals tinguen una antiguitat mitja superior a dotze anys.   
2. Les concessions els itineraris de les quals servesquen punts poblacions sense altre mitjà col·lectiu de comunicació i en zones de baixa densitat de població o baixa ocupació del servei.   
3. Les concessions que per problemàtica específica o interés públic a mantenir llurs serveis justifiquen la urgent necessitat de renovació del seu parc per a adequar-ne la prestació.   
4. Les concessions que es comprometen a prestar serveis ex novo a alguna localitat deficientment comunicada i pròxima a l'itinerari servit per aquestes.   
Article cinqué  
1. Les sol·licituds de les subvencions previstes en aquest Decret s'efectuaran per mitjà d'instància adreçada a la Direcció General de Transports de la Conselleria d'Obres Públiques, Urbanisme i Transports, a la qual hauran d'acompanyar-se els documents que s'especifiquen en l'annex d'aquest Decret.   
2. Les instàncies i la documentació requerida hauran de presentar-se en el termini de seixanta dies hàbils, comptadors des de l'endemà de la publicació d'aquest Decret en el Diari Oficial de la Generalitat Valenciana, en els Serveis Territorials de Transports o en la pròpia Direcció General de Transports de la Conselleria d'Obres Públiques, Urbanisme i Transports, o per qualsevol de les maneres que preveu l'article 66 de la Llei de Procediment Administratiu.   
Article sisé  
La Direcció General de Transports, a la vista de les sol·licituds presentades i amb l'estudi previ i el fixament d'admissibilitats, preferències i quanties, elaborarà les propostes motivades d'atorgament i denegació, i les elevarà al Conseller d'Obres Públiques, Urbanisme i Transports per a la resolució definitiva.   
Article seté  
Les empreses concessionàries que n'obtinguen subvenció per a la renovació del seu material mòbil tindran l'obligació d'aportar en el termini de trenta dies hàbils des de la data d'atorgament efectiu d'aquelles, la documentació que a satisfacció de la Direcció General de Transports, acredite l'adquisició efectiva del vehicle o vehicles o el compromís formalitzat d'efectuar-la, així com si fa al cas el certificat d'aferrallament del vehicle i la baixa definitiva de la circulació en la Direcció Provincial de Tràfic on el vehicle hagués estat matriculat.   
Article vuité  
La Direcció General de Transports comprovarà, pels mitjans que crega més escaients, el compliment de les obligacions establertes per a l'atorgament de la subvenció. L'incompliment d'aquestes donarà lloc a la denegació de la subvenció o revocació del seu atorgament.   
DISPOSICIONS FINALS  
Primera  
Hom autoritza la Conselleria d'Obres Públiques, Urbanisme i Transports per al desplegament, la interpretació i aplicació d'aquest Decret.   
Segona  
Aquesta disposició entrarà en vigor l'endemà de la publicació en el Diari Oficial de la Generalitat Valenciana.   
València, a 28 d'octubre de 1985.   
El President de la Generalitat,  
JOAN LERMA I BLASCO  
EL Conseller d'Obres Públiques, Urbanisme i Transports,  
RAFAEL BLASCO I CASTANY  
ANNEX  
Documents a acompanyar a les sol·licituds de subvenció:   
1. Fotocòpia de les condicions concessionals (itinerari, calendari, horari, nombre d'expedicions, vehicles adscrits, tarifes, etc.,) vigents en el moment de la sol·licitud.   
2. Pla de renovació dels vehicles adscrits a la concessió d'acord amb les possibilitats financeres reals de l'empresa.   
3. Memòria explicativa de les característiques del vehicle o vehicles a substituir així com dels que van a adquirir-se, preus de mercat i raons per a l'elecció del model en cada cas, tot detallant-ne el pla de finançament, les fonts de procedència dels recursos i el termini d'amortització dels prèstecs per a l'adquisició.   
4. Compromís signat en cas d'aferrallament del vehicle adscrit a la concessió que hom pretenga substituir.   
5. Dades sobre els costos i ingressos de la concessió dessglosada per línies de l'exercici 1984 (d'acord amb el model que es facilitarà als Serveis Territorials i Direcció General de Transports de la Conselleria d'Obres Públiques, Urbanisme i Transports).   
6. Qualsevol altre document o dades que la Direcció General de Transports considere necessaris per un coneixement més exhaustiu de les empreses concessionàries sol·licitants de la subvenció.


Còpia Permalink ELI